АҞӘА, цәыббра 11 – Sputnik. Артиом Амқәаб иԥсҭазаареи ирҿиареи ирызку ашәҟәы ӡырган Аҟәа, Папасқьыр ихьӡ зху Амилаҭтә библиотекаҿы цәыббра 11 рзы.
Ашәҟәы автор Владимир Ҳашба акыршықәса аус иуан Артиом Амқәаб инапхгарала.
"Ажурналистикаҿ лшара ҳәа акыр сыманы иҟазар, изыбзоуроу иара иоуп. Иахьа уажәшьҭа имаҷуп Артиом Амқәаб дызгәалашәо ауаа. Уи ауп ашәҟәы аҩрагьы салазыргаз. Аматериал аизакра саналага, избеит акыр ишыуадаҩыз. Аиҳарак иара агазеҭқәеи ажурналқәеи рҿы акәын иҩымҭақәа ахькьыԥхьыз. Уи адагьы иаҳхысыз ашәышықәсазы ашрифт изныкымкәа, иҩынтәымкәа ирыԥсаххьан. Иҟан кириллица, алатын, ақырҭуа шрифтқәа рыла икьыԥхьыз", – ҳәа еиҭеиҳәоит Владимир Ҳашба.
Владимир Ҳашба хәҭа-хәҭала Артиом Амқәаб иԥсҭазаара дазааҭгыланы далацәажәоит. Иара иажәақәа рыла, ара иҟоу Артиом Амқәаб иԥсҭазаара аҭоурых амацара акәӡам, Аԥсны усҟантәи аамҭа аҭоурых ауп.
"Сара исҭахуп ҳжурналистцәа Артиом Амқәаб иӡбахә рдыруазарц, илагала ахә ршьозарц. Абиԥарақәа еимадазароуп", - иҳәеит иара.
Артиом Амқәаб диит Кәыдрытәи аучасток иатәыз Маркәыла ақыҭан 1909 шықәса рзы. Аҟәатәи арҵаҩратә техникум доушьҭымҭан. 30-тәи ашықәсқәа раан "Аԥсны ҟаԥшьи" Аԥсуа радиои рҿы аусура еидибалон. Нас иҵара иациҵеит Москва.
Аинститут даналга "Аԥсны ҟаԥшь" ахь дхынҳәит. 1953 шықәса инаркны аҵыхәтәантәи имшқәа рҟынӡа Аԥсуа радио редакторс даман.
Аԥсны акультура зҽаԥсазтәыз аусзуҩ ҳәа ахьӡ ҳарак ихҵан.
Иара убас шәаԥхьар ҟалоит:
-
Аԥсуа радио "ахьтәы аамҭа"